CELEX: 32019R1935
Language: el
Date: 2019-05-13 00:00:00
Title: Κατ’ Εξουσιοδότηση Κανονισμόσ (ΕΕ) 2019/1935 της Επιτροπής της 13ης Μαΐου 2019 για την τροποποίηση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την προσαρμογή των βασικών ποσών σε ευρώ για την ασφάλιση επαγγελματικής αστικής ευθύνης και τη χρηματοοικονομική ικανότητα των ασφαλιστικών και αντασφαλιστικών διαμεσολαβητών (Κείμενο που παρουσιάζει ενδιαφέρον για τον ΕΟΧ)

22.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 301/3
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/1935 ΤΗΣ ΕΠΙΤΡΟΠΗΣ
         της 13ης Μαΐου 2019
         για την τροποποίηση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την προσαρμογή των βασικών ποσών σε ευρώ για την ασφάλιση επαγγελματικής αστικής ευθύνης και τη χρηματοοικονομική ικανότητα των ασφαλιστικών και αντασφαλιστικών διαμεσολαβητών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων (1), και ιδίως το άρθρο 10 παράγραφος 7,
         Εκτιμώντας τα ακόλουθα:
         
                     (1)
                  
                  
                     Η Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ) υποχρεούται να αναθεωρεί τακτικά τα βασικά ποσά για την ασφάλιση επαγγελματικής ευθύνης και τη χρηματοοικονομική ικανότητα των ασφαλιστικών και αντασφαλιστικών διαμεσολαβητών, προκειμένου να λαμβάνεται υπόψη η εξέλιξη του ευρωπαϊκού δείκτη τιμών καταναλωτή, όπως δημοσιεύεται από την Eurostat. Κατά την περίοδο μεταξύ 1ης Ιανουαρίου 2013 και 31ης Δεκεμβρίου 2017, ο ευρωπαϊκός δείκτης τιμών καταναλωτή που καταρτίστηκε από την Eurostat για την Ένωση αυξήθηκε κατά 4,03 %. Ως εκ τούτου, τα προαναφερθέντα βασικά ποσά θα πρέπει να προσαρμοστούν κατά την εν λόγω εκατοστιαία αύξηση.
                  
               
                     (2)
                  
                  
                     Επομένως, η οδηγία (ΕΕ) 2016/97 θα πρέπει να τροποποιηθεί αναλόγως.
                  
               
                     (3)
                  
                  
                     Προκειμένου να δοθεί η δυνατότητα στα κράτη μέλη να προσαρμόσουν τα σχετικά βασικά ποσά στις εθνικές τους διατάξεις και να δοθεί στους ασφαλιστικούς και αντασφαλιστικούς διαμεσολαβητές αρκετός χρόνος για να λάβουν τα αναγκαία εκτελεστικά μέτρα, θα πρέπει να μετατεθεί η εφαρμογή του παρόντος κανονισμού.
                  
               
                     (4)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ΕΑΑΕΣ στην Επιτροπή.
                  
               
                     (5)
                  
                  
                     Η ΕΑΑΕΣ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων ασφαλίσεων και αντασφαλίσεων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (2),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις της οδηγίας (ΕΕ) 2016/97
            Το άρθρο 10 της οδηγίας (ΕΕ) 2016/97 τροποποιείται ως εξής:
            
                        1)
                     
                     
                        η παράγραφος 4 αντικαθίσταται από το ακόλουθο κείμενο:
                        
                                    «4.
                                 
                                 
                                    Οι ασφαλιστικοί και αντασφαλιστικοί διαμεσολαβητές διαθέτουν ασφάλιση επαγγελματικής αστικής ευθύνης, η οποία καλύπτει το σύνολο του εδάφους της Ένωσης ή οποιαδήποτε άλλη ανάλογη εγγύηση της αστικής ευθύνης που προκύπτει από επαγγελματική αμέλεια, για ποσό τουλάχιστον 1 300 380 EUR ανά απαίτηση και 1 924 560 EUR συνολικά κατ’ έτος για όλες τις απαιτήσεις, εκτός εάν η εν λόγω ασφάλιση ή άλλη ανάλογη εγγύηση παρέχεται ήδη από ασφαλιστική, αντασφαλιστική ή άλλη επιχείρηση για λογαριασμό της οποίας ενεργεί, ή από την οποία εξουσιοδοτείται να ενεργεί, ο ασφαλιστικός ή αντασφαλιστικός διαμεσολαβητής, ή εάν η εν λόγω επιχείρηση έχει αναλάβει πλήρως την ευθύνη για τις ενέργειες του διαμεσολαβητή.»·
                                 
                              
                  
                        2)
                     
                     
                        στην παράγραφο 6 δεύτερο εδάφιο, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    απαίτηση από τον διαμεσολαβητή να έχει χρηματοοικονομική ικανότητα που αντιστοιχεί, σε μόνιμη βάση, στο 4 % των ετήσιων εισπραχθέντων ασφαλίστρων, με ελάχιστο όριο τα 19 510 EUR·».
                                 
                              
                  
         
            Άρθρο 2
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις [Υπηρεσία Εκδόσεων: να συμπληρωθεί η ημερομηνία 6 μήνες μετά την ημερομηνία έναρξης ισχύος του παρόντος κανονισμού].
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Μαΐου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 26 της 2.2.2016, σ. 19.
         
            (2)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).